b'\n_START_ARTICLE_\nH\xc3\xa4meenlinnan vaakuna\n_START_PARAGRAPH_\nH\xc3\xa4meenlinnan vaakuna on H\xc3\xa4meenlinnan kaupungin virallinen tunnus. _NEWLINE_Vaakunan heraldinen selitys: \xe2\x80\x9dpunaisessa kent\xc3\xa4ss\xc3\xa4 alareunaltaan aaltokoroinen, kilven reunasta toiseen ulottuva muuri, josta nousee kaksi jyrkk\xc3\xa4kattoista tornia ja n\xc3\xa4iden v\xc3\xa4liss\xc3\xa4 rakennus; kaikki hopeaa, ikkuna-aukot ovat mustat ja linnan yl\xc3\xa4puolella saatteena kultaiset auringonkasvot.\xe2\x80\x9d_NEWLINE_Vaakuna perustuu 1600-luvun kaupunginsinettiin. Tunnus viittaa keskiajalla Vanajaveden \xc3\xa4\xc3\xa4relle rakennettuun H\xc3\xa4meen linnaan, jonka tuntumaan kaupunki vuonna 1639 perustettiin. Nykyisen vaakunan on vanhan, heraldisesti ongelmallisen vaakunan pohjalta suunnitellut Gustaf von Numers, ja se on vahvistettu 21. syyskuuta 1956. _NEWLINE_Olennaisin ero uuden ja vanhan vaakunan v\xc3\xa4lill\xc3\xa4 on v\xc3\xa4ritys. Vanhassa vaakunassa oli hopeisella kilvell\xc3\xa4 sinisen aaltokoroisen hirren (Vanajavesi) p\xc3\xa4\xc3\xa4ll\xc3\xa4 punainen linna ja sen yl\xc3\xa4puolella kultaiset (er\xc3\xa4iss\xc3\xa4 versioissa punaiset) auringonkasvot. Linnan v\xc3\xa4ri viittasi suoraan H\xc3\xa4meen linnan rakennusmateriaaliin, joka on punatiili. Numers selkeytti vaakunaa ja vaihtoi linnan ja kilven v\xc3\xa4rit toisin p\xc3\xa4in. Vanajavett\xc3\xa4 symboloi nyt alareunan aaltokoro, ja muurin kuvioinnin voi tulkita viittaavan linnan tiilirakenteeseen.'